**Suomen luonnonsuojeluliiton Varsinais-Suomen piiri ry.** varsinais-suomi@sll.fi

**Raisionjokilaakson luonnonsuojeluyhdistys ry.** c/o pj. marja.h.hietala@outlook.com

**Raision Rinkka ry, c/o pj.** armi.laamanen@gmail.com

**RUSKON KUNTA**

rusko@rusko.fi

**LAUSUNTO**

**Ruskon kunnan Ahola-Ojannon alueen asemakaavan muutosluonnos**

Suomen luonnonsuojeluliiton Varsinais-Suomen piiri ry, Raisionjokilaakson luonnonsuojeluyhdistys ry ja Raision Rinkka ry lausuvat yhteisesti Ruskon kunnalle Ahola-Ojannon asemakaavan muutosluonnoksesta seuraavaa:

Luonnoksessa esitetään olemassa olevan teollisuusalueen laajentamista etelään, Raision rajan suuntaan. Varsinais-Suomen luonnonarvojen ja -varojen vaihemaakuntakaavassa ja Turun kaupunkiseudun maakuntakaavassa Raision ja Ruskon raja-alueelle on osoitettu leveä virkistysalue turvaamaan Haunisten tekoaltaan virkistyskäyttöä sekä allasta kiertävää maakunnallista virkistysreittiä. Maakuntakaavatason aluerajaukset eivät ole täsmällisiä, mutta Ahola-Ojannon asemakaavaluonnoksessa esitetty korttelialueen 1110 rajaus ulottuu merkittävästi lähemmäksi Raision rajaa kuin maakuntakaavassa. Kahdeksan hehtaarin laajennusalue ulottuisi vain 20 metrin päähän kuntarajasta. Asemakaavan muutosluonnoksen toteuttamisella olisi heikentäviä vaikutuksia koko alueen luonnolle ja virkistyskäytölle.

Maakuntakaavassa suunnittelualueen lounaiskulma altaan ympäristössä on osoitettu matkailun, retkeilyn ja virkistyksen kehittämisen kohdealueeksi, joka on varattu valtakunnallisesti, maakunnallisesti tai seudullisesti merkittäväksi matkailun, retkeilyn ja virkistyksen kehittämisen kohdealueeksi. Raision kaupungilla on suunnitelmia alueen virkistyskäytön kehittämiseksi. Alue kaipaa mm. lisää paikoitusalueita ja rakenteita ja opasteita retkeilyn tueksi.

Maakuntakaavan suunnittelumääräyksen mukaisesti suunnitelmien ja toimenpiteiden tulee olla pitkäjänteisiä, ympärivuotisia toimintoja ja elinkeinoja tukevia sekä alueiden ominaispiirteitä hyödyntäviä, ja niiden on edistettävä kehittämisen kohdealueen toimintoja ja saavutettavuutta ekologisesti, sosiaalisesti ja taloudellisesti kestävällä tavalla. Suunnittelualueen lounaiskulmaan on osoitettu myös altaan kiertävä olemassa oleva ulkoilureitti, jolla on merkitystä osana maakunnallista ulkoilureittiverkostoa. Suunnittelumääräyksen mukaisesti ulkoilureitin uran ympäristöä tulee hoitaa ottaen huomioon reitin ympäristön erityispiirteet. Kaavamuutos ei yhdistysten mielestä tue tätä tavoitetta, sillä kaavaluonnos heikentää merkittävästi alueen virkistyskäytön kehittämismahdollisuuksia ja alueen vetovoimasuutta.

Altaan ympäristössä esiintyy uhanalaisia ja harvalukuisia metsälintulajeja kuten hömötiainen, töyhtötiainen, palokärki, harmaapäätikka, pyy, isokäpylintu ja kulorastas. Altaan reunametsissä on pesimäajan ulkopuolella havaittu myös valkoselkätikka. Altaan lähellä on myös nähty saukko ja itä- ja koillispuolella on altaaseen rajoittuvassa metsässä keväällä 2021 tehty runsaasti havaintoja liito-oravan oleskelusta alueella. Suunniteltua kaava-aluetta lähinnä havaittu ruokailupuu sijaitsee lehtimetsää kasvavan pellon reunassa aivan Raision ja Ruskon kunnanrajan tuntumassa Pirttiniitun länsireunalla noin 30 metrin etäisyydellä suunnitellun teollisuusalueen reunasta. Alueella on tehty liito-oravahavaintoja aiemminkin, joten kyseessä näyttää olevan pysyvä reviiri.

Itse altaalla pesimälajistoon kuuluvat mm. silkkiuikku, valkoposkihanhi, kanadanhanhi, kalalokki, naurulokki, kalatiira sekä meriharakka ja liejukana. Altaan vesikasvillisuus on runsastunut ja altaan linnusto-ja luontoarvot ovat kasvaneet. Muuttoaikoina altaalla levähtää erilaisia vesilintuja, hanhia, joutsenia ja kahlaajia sekä pääskyjä, harmaahaikaroita ja merikotkia.

Kyseisen alueen nykyiset, voimassa olevat asemakaavat huomioivat hyvin Raision puoleisen raja-alueen maastonmuodot ja korkeuserot, osoittamalla korkeat metsäiset kallioalueet virkistysalueiksi. Teollisuusaluetta on nykyisessä asemakaavassa varauduttu laajentamaan länteen päin jättämällä mm. Ojannontien pää avoimeksi. Läntinen laajennussuunta olisi yhdistysten mielestä edelleen parempi vaihtoehto maaston muotoja ajatellen. Nykyisen luonnoksen mukaisen laajennusalueen jyrkät korkeuserot vaatisivat huomattavia louhintatoimia vain noin 20 metrin päässä Raision rajasta. Suurimmillaan louhitun seinämän korkeus olisi noin 15 metriä, mikä aiheuttaisi sekä suuren ympäristövaurion että turvallisuusriskin Raision puoleisella virkistysalueella liikkujille mahdollisesta aitaamisesta huolimatta.

Yhdistykset eivät pidä siis nykyistä asemakaavaluonnosta toteuttamiskelpoisena ja kaavan toteuttaminen heikentäisi alueen kasvavaa virkistyskäyttöarvoa, maisema-arvoja sekä alueen moninaisia luontoarvoja. Alueen mäntykalliot ja altaan kiertävä retkireitti ovat suosittuja virkistyskohteita ja alueiden käyttöpaine kasvaa jatkossakin. Reitti altaan ympäri on noin kolme kilometriä pitkä ja reitin varrelta avautuu monin paikoin hienoja maisemia. Kaavaesitys kaventaisi varsin laajan ja metsäisen sekä rakentamattoman ranta-alueen pohjoisosaltaan hyvin kapeaksi ja toiminta alueella vähentäisi alueen virkistysarvoa myös lisääntyvän melun, valon ja liikenteen kautta.

Kaavan toteuttaminen vaatii myös mittavia louhinta-, räjäytys- ja maansiirtotöitä ja kaavan mukainen eteläreunan jyrkänne muodostaa vaarallisen ja epäluonnollisen maisemaelementin virkistysalueen kulkureitillä. Esitetty suojavalli kapealla ranta-alueella (kaavassa VL) vain lisää maisemahaittoja.

Kaavaluonnoksen mukaan alueen hulevedet ohjataan Haunisten altaaseen, joka on kehittymässä entistä merkittävämmäksi lintuvesialueeksi. Hulevesien johtaminen altaaseen voi heikentää veden laatua, vaarantaa kalaston ja muodostaa esimerkiksi öljyonnettomuuden sattuessa riskitekijän altaan vedenlaadulle.

Turussa ja Raisiossa 22.11.2021

Suomen luonnonsuojeluliiton Varsinais-Suomen piiri ry.

 *Saija Porramo Essi Ruohisto*

 Puheenjohtaja Sihteeri

 Raisionjokilaakson luonnonsuojeluyhdistys ry.

 *Marja Hietala Kaija Virtanen*

 Puheenjohtaja Sihteeri

 Raision Rinkka ry.

 *Armi Laamanen Pentti Mirtti*

 Puheenjohtaja Varapuheenjohtaja